Baba in brandweerwa gebore’n Gesonde babaseuntjie het Maandag in Edenvale aan die Oos-Rand onverwags sy opwagting in ŉ brandweerwa gemaak. (Foto: Verskaf) ’n Gesonde babaseuntjie het Maandag in Edenvale aan die Oos-Rand onverwags sy opwagting in ŉ brandweerwa gemaak. William Ntladi, woordvoerder van die Ekurhuleni-nooddienste, sê brandbestryders was Maandag teen 16:20 op pad terug na die Edenvale-brandweerstasie toe hulle ’n swanger vrou in haar 20’s langs die pad teëgekom het. Die vrou was reeds in kraam toe hulle haar op die hoek van Van Riebeeck- en 7de Straat aangetref het. Die brandweermanne het die vrou inderhaas in die brandweerwa gelaai en na die Edenvale-brandweerstasie gejaag om haar daar mediese sorg te gee. Voordat die vrou egter by die brandweerstasie ingehelp kon word, is die baba in die brandweerwa gebore. Volgens Ntladi het die vrou en haar pasgebore baba die nodige mediese sorg in die ambulans ontvang op pad na die Edenvale-hospitaal.